Volunteers set to clean Valley Creek Aug. 19 - Alabama NewsCenter
Stay prepared during peak of hurricane season Groep maak maandeliks strand skoon | Netwerk24
Groep maak maandeliks strand skoon
Deur Janine Van Der Riet-Neethling 22 Mei 2017 06:01
Met die hope rommel wat opgetel is, is Janita van Niekerk, Da Silva-Swart, Ericka de Vries, Lynton Wepener, Rocky de Vries, Simoné Geyser, Minette Mans, Oliver Voigt, Jan Mans, Stephani Howes, Mike Raimondo, Kobus en Lettie van Staden.
Plaaslike stapper en natuurliefhebber, Antonio da Silva-Swart, en ’n span van 14 vrywilligers het Saterdag die strand tussen Hawston en Vermont skoongemaak en 17 sakke vol vullis opgetel.
Da Silva-Swart het reeds in 2016 tydens ’n staptog by Danger Point buite Gansbaai tot die besef gekom dat die kusstrook besaai lê met rommel en dat dit “eenvoudig te skokkend is” om te ignoreer.
Da Silva-Swart het toe in Junie 2016 besluit om al die pad vanaf Gordonsbaai tot by Agulhas, sowat 224 km, kuslangs te loop om areas te identifiseer waar die meeste rommel voorkom.
Sedertdien is Da Silva-Swart, saam met sowat 20 vrywilligers wat dieselfde belange op die hart dra, besig met maandelikse skoonmaaksessies langs die kus.
Whale Coast Conservation (WCC) ondersteun ook hierdie projek ten volle en het selfs vir Antonio as die amptelike “sheriff” van Walkerbaai se kus aangestel.
Hulle borg vullissakke en handskoene. Kim Maclean, eienaar van Sharklady Adventures, het ook haar volle steun aangebied en borg ’n tweerigtingradio en ’n sonkrag batterypak vir sy selfoon.
Intussen het die winkelgroep Checkers van Da Silva-Swart se skoonmaaksessies gehoor en het Saterdag vir die groep vrywilligers T-hemde en hoedjies geborg.
Checkers Hermanus verskaf hulle ook van nou af met kos (soos boereworsrolletjies en slaai) vir almal om te geniet na afloop van elke strand-skoonmaaksessie.
Da Silva-Swart sê die area waar hul Saterdag skoongemaak het, op die rotse tot by Hawston hawe, is nog nooit deur enigeen skoongemaak nie.
“Oor die jare heen word klein mikro plastiekstukkies uit die see gespoel. Meeste goed wat ons opgetel het is koeldrankbotteldoppies, stukke tou, plastiekbottels, strooitjies en vuuraanstekers. Ons neem aan, omdat Hawston baie perlemoensmokkelary het, het ons ook baie kondome opgetel. Die smokkelaars gebruik gewoonlik kondome om hul selfone in te sit om dit droog te hou.”
Da Silva-Swart sê hy is altyd op soek na nog vrywilligers om saam te stap en te help met die skoonmaak.
Mense wat belangstel, kan sy Facebook-groep: Coastal Cleanup Conservation, volg.
Die skoonmaaksessies word die eerste Saterdag van elke maand gehou. Die volgende een sal gehou word Saterdag 3 Junie, moontlik in die area vanaf die Nuwe Hawe tot by Sandbaai.
Vir meer inligting, kontak Da Silva-Swart op 072 462 4271.